
ព័ត៌មានបំភាន់
ធនធាននេះផ្តោតលើ ព័ត៌មានបំភាន់ ដែលជាព័ត៌មានដែលត្រូវបានគេបង្កើត ឬចែករំលែក ដោយចេតនា ដើម្បីបោកប្រាស់ និងបង្កគ្រោះថ្នាក់ ។
ពត៌មានបំភាន់ គឺជាព័ត៌មានខុស ឬមិនត្រឹមត្រូវ ដែលត្រូវបានចែករំលែកដោយមិនមាន​ចេតនា​ដើម្បីបោកបញ្ឆោត ឬបង្កគ្រោះថ្នាក់ ។
អង្គភាពចារកម្មសន្តិសុខនូវែលសេឡង់ (NZSIS) កំណត់និយមន័យចំពោះព័ត៌មានបំភាន់ ថាជា​ព័ត៌មាន​ដែលមានចេតនាឲ្យខុស ឬបំភាន់ ដោយមានចេតនាបង្កគ្រោះថ្នាក់ ឬសម្រេចបាននូវ​គោលបំណងទូលំទូលាយ ។ ជារឿយៗ ព័ត៌មានបែបនេះ ត្រូវបានផ្សព្វផ្សាយតាមអនឡាញ ឬនៅលើប្រព័ន្ធផ្សព្វផ្សាយសង្គម ប៉ុន្តែវាក៏អាចលេចឡើងនៅលើកញ្ចក់ទូរទស្សន៍ វិទ្យុ ឬនៅក្នុង​សារព័ត៌មាន រួមទាំងកាសែតផងដែរ ។
រដ្ឋបរទេស និងភ្នាក់ងារតំណាងរបស់ពួកគេ អាចប្រើប្រាស់ព័ត៌មានបំភាន់ ជាផ្នែកនៃការជ្រៀត​ជ្រែក​ពីបរទេស ដើម្បីបញ្ចេញឥទ្ធិពល និងបន្លប់ពលរដ្ឋ និងសហគមន៍នានា ក្នុងន័យដែលនាំ​ទៅរកគ្រោះថ្នាក់ ។
របៀបដែលព័ត៌មានបំភាន់អាចរីកសុះសាយ
ព័ត៌មានបំភាន់ អាចរីកសុះសាយតាមវិធីជាច្រើន រួមមាន ៖
· កម្មវិធីផ្ញើសារ និងបណ្តាញសហគមន៍ ដែលជារឿយៗ ព័ត៌មានបែបនេះ ត្រូវបាន​បញ្ជូន​បន្តរវាងអ្នកស្គាល់គ្នាដែលពួកគេជឿទុកចិត្ត ។
· ខ្លឹមសារដែលបានចែករំលែកនៅក្នុងសហគមន៍ ឬក្រុមដែលមានចំណាប់អារម្មណ៍ដូចគ្នា ដែលមនុស្សអាចទុកចិត្តច្រើនជាង ព្រោះព័ត៌មាននោះ ចេញមកពីប្រភពដែលពួកគេ​ស្គាល់ ឬជាភាសាដែលពួកគេយល់ ។
· ព័ត៌មានពីប្រព័ន្ធផ្សព្វផ្សាយ ឬប្រភពខាងក្រៅប្រទេសនូវែលសេឡង់ ដែលអាចមិនស្រប​នឹង​ប្រព័ន្ធផ្សព្វផ្សាយ ឬបរិបទរបស់នូវែលសេឡង់ ។
· ថ្នាលប្រព័ន្ធផ្សព្វផ្សាយសង្គម អាចផ្សព្វផ្សាយព័ត៌មានមិនពិតបានយ៉ាងឆាប់រហ័ស ជា​ពិសេស​ព័ត៌មាន​ដែលមានខ្លឹមសារជាទម្រង់ខ្លីៗ ដូចជា វីដេអូ TikTok, វីដេអូ Instagrams ឬវីដេអូ Twitter/X ។
· អ្នកមានឥទ្ធិពល/មនុស្សល្បី និងអ្នកមានឥទ្ធិពលកម្រិតតូច អាចផ្សព្វផ្សាយព័ត៌មាន​មិនពិតបាន ដោយសារពួកគេមានអ្នកតាមដានច្រើន ឬទទួលបានការទុកចិត្តខ្ពស់ ។
· ម៉ាស៊ីនស្វែងរកនៅលើអ៊ិនថឺណិត និងការណែនាំនៅលើថ្នាលផ្សេងៗ អាចបង្ហាញ​ព័ត៌មាន​មិនពិតដល់អ្នកប្រើប្រាស់ ទោះបីជាពួកគេមិនបានស្វែងរកវាក៏ដោយ ។
· ការចែករំលែកព័ត៌មានដោយមិនប្រើអ៊ិនថឺណិត ដូចជាខិត្តប័ណ្ណ ផ្ទាំងរូបភាព មាត់មួយ​ទៅមាត់មួយនៅកន្លែងធ្វើការ សាលារៀន ឬសហគមន៍ ។

ប្រភេទព័ត៌មានបំភាន់
រដ្ឋបរទេស អាចប្រើប្រាស់ព័ត៌មានបំភាន់ ជាផ្នែកនៃការជ្រៀតជ្រែកពីបរទេស ។ នេះគឺជាឧទាហរណ៍​មួយចំនួន នៃព័ត៌មាន ដែលអាចត្រូវបានប្រើដើម្បី​បំភាន់មនុស្សដោយចេតនា ៖
· មាតិកាបំភាន់ដែលចែកចាយយ៉ាងទូលំទូលាយ ៖ ខ្លឹមសារលើអ៊ីនធឺណិតដែល​ត្រូវបាន​រចនាឡើងដោយចេតនា ដើម្បីទាក់ទាញការចាប់អារម្មណ៍ និងធ្វើឱ្យមនុស្សចុច​លើតំណ​ភ្ជាប់ ដែលជារឿយៗប្រើការអះអាងបំភាន់ ឬបំផ្លើស ។
· ចំណងជើងដែលបោកបញ្ឆោត បំផ្លើស ឬមិនពិត ៖ ចំណងជើងដែលមានចេតនាបំភ្លៃ បំផ្លើសការពិត ឬបង្ហាញព័ត៌មានខុសពីការពិត ដើម្បីបំភាន់មនុស្ស ។
· សារព័ត៌មានមិនល្អ ឬបំភាន់មតិសាធារណៈដោយចេតនា ៖ អត្ថបទដែលបង្ហាញថា​ជា​កា​រ​រាយការណ៍គួរឲ្យទុកចិត្ត ប៉ុន្តែមានចេតនា ខ្វះការស្រាវជ្រាវ ខ្វះភស្តុតាង ឬខ្វះការ​ផ្ទៀងផ្ទាត់ព័ត៌មាន ដោយចេតនា ។
· ព័ត៌មានមិនពិតដើម្បីបង្ខួចកេរ្តិ៍ឈ្មោះ ៖ ខ្លឹមសារព័ត៌មានត្រូវបានរៀបចំឡើងដោយចេតនាដើម្បីធ្វើឲ្យប៉ះពាល់ជាអវិជ្ជមានដល់កេរ្តិ៍ឈ្មោះ​របស់បុគ្គល​ណាម្នាក់ ឬដើម្បីធ្វើយុទ្ធនាការលាបពណ៌ ដែលជារឿយៗផ្តោត​លើបុគ្គលដែលរិះគន់រដ្ឋបរទេស ។
· ការពិតចេញពីការប្រឌិត ឬបានរៀបចំឡើង ៖ ព័ត៌មានលម្អិតមិនពិត ដូចជា បន្ទាត់​ពេល​វេលា ទីកន្លែង ឈ្មោះ ឬប្រភព ដែលបានប្រឌិតឡើង ដែលត្រូវបានបញ្ចូល​ដោយ​ចេតនា ដើម្បីបំភាន់ និងបញ្ឆោតមនុស្ស ។
· រូបថត និងវីដេអូក្លែងក្លាយ ឬត្រូវបានកែប្រែ ៖ រូបភាព ឬវីដេអូដែលត្រូវបានបង្កើត ឬ​កែច្នៃ​តាមបច្ចេកវិទ្យាឌីជីថល (រួមទាំងការប្រើប្រាស់បញ្ញាសិប្បនិម្មិត) ដើម្បីបញ្ឆោតអ្នក​មើលដោយចេតនា ។
· ការពង្រីកព័ត៌មានដោយមានការសម្របសម្រួល ៖ ខ្លឹមសារបំភាន់ ដែលត្រូវបានចែករំ​លែក​យ៉ាង​ទូលំទូលាយដោយចេតនា តាមគណនី កម្មវិធីស្វ័យប្រវត្តិ ឬគេហទំព័រ ដើម្បី​ធ្វើ​ឱ្យ​វាមើលទៅគួរឱ្យជឿជាក់ ឬពេញនិយមជាងការពិត ។
· ប្រព័ន្ធផ្សព្វផ្សាយពាក់ព័ន្ធនឹងរដ្ឋ ឬទំនាក់ទំនងដែលមិនត្រូវបានបង្ហាញ ខ្លឹមសារដែល​ផលិត​ដោយស្ថាប័នផ្សព្វផ្សាយ គេហទំព័រ ឬគណនីបណ្តាញសង្គម ដែលបង្ហាញ​ថាខ្លួន​ជា​អង្គភាព​ឯករាជ្យ ប៉ុន្តែត្រូវបានភ្ជាប់ជាមួយរដ្ឋាភិបាលបរទេស ។
· ការប្រើប្រាស់ខ្លឹមសារកំប្លែងបែបចំអក ឬការធ្វើត្រាប់តាមក្នុងន័យបំភាន់ព័ត៌មាន ៖ ខ្លឹមសារ​បែបកំប្លែងចំអក ឬការធ្វើត្រាប់តាមដែលត្រូវបានប្រើដោយចេតនាដើម្បីបំភាន់ និងមានឥទ្ធិពលលើទស្សនៈរបស់មនុស្ស ដែលជួនកាលជាផ្នែកនៃយុទ្ធនាការ​ផ្សព្វ​ផ្សាយ​​ព័ត៌មានមិនពិតដែលមានការសម្របសម្រួល ។

ពិចារណាលើអ្វីដែលអ្នកឃើញ
ពិនិត្យមើល ៖
· ថាតើព័ត៌មាននោះ ចេញមកពីប្រភពដែលអាចទុកចិត្តបានទេ  ហើយថាតើគេហទំព័រ​ព័ត៌​មានដែលគួរឱ្យទុកចិត្តផ្សេងទៀតរាយការណ៍ព័ត៌មានដូចគ្នានេះដែរឬទេ ។ ពិនិត្យមើល​ធនធានរបស់ Netsafe  អំពីរបៀបសម្គាល់ព័ត៌មានក្លែងក្លាយ  ដើម្បីស្វែងយល់បន្ថែម ។
· កន្លែងដែលរឿងដើម ឬព័ត៌មាននោះ បានលេចឡើង ហើយអ្នកណាជាអ្នកផ្សព្វផ្សាយ ឬចែករំលែកព័ត៌មាននោះ ។
· តើអ្នកនិពន្ធជានរណា ហើយគេមាន សាវតារ គោលបំណង ឬចំណាប់អារម្មណ៍ បែបណា  (ឧទាហរណ៍ ថាតើពួកគេកំពុងព្យាយាមជូនដំណឹង បញ្ចុះបញ្ចូល ផ្សព្វផ្សាយ​ទស្សនៈជាក់លាក់ណាមួយ ឬមានបំណងមានឥទ្ធិពលលើគំនិតរបស់មនុស្ស) ។
ពិចារណា ៖
· ផ្អាកបន្តិច នៅពេលដែលខ្លឹមសារព័ត៌មាន បង្កឱ្យមានប្រតិកម្មផ្លូវចិត្តខ្លាំង (ឧ. ភាពបន្ទាន់ ការភ័យខ្លាច ឬកំហឹង) ។
· សួរថាហេតុអ្វី បានជាខ្លឹមសារនោះត្រូវបានបង្កើតឡើង ឬចែករំលែក (ឧ. ដើម្បីមាន​ឥទ្ធិពល​លើមតិ បង្កើនចំនួនអ្នកចុចមើល ឬជម្រុញឲ្យមានសកម្មភាពភ្លាមៗ) ។
· គិតមើលថាតើនរណាបានផលប្រយោជន៍ ប្រសិនបើព័ត៌មាននោះត្រូវបានជឿ ឬត្រូវ​បានចែករំលែកបន្ត ។
ឧទាហរណ៍ ប្រសិនបើអ្នកឃើញការបង្ហោះដែលនិយាយថា 'ចែករំលែកវាឥឡូវនេះ មុនពេលគេ​លុប​វាចោល' ត្រង់នេះគួរតែធ្វើឱ្យអ្នកឈប់មិនអាន/មើលបន្ត ហើយគិតអំពីមូលហេតុ​ដែល​គេចែក​រំលែកព័ត៌មាននេះ ។
អ្វីដែលត្រូវធ្វើនៅពេលអ្នក មិនប្រាកដក្នុងចិត្ត
សូមចងចាំថា មិនជាបញ្ហាអ្វីឡើយ បើអ្នកមិនអាចដឹងភ្លាមៗថាតើនោះជាព័ត៌មានមិនពិតដែរឬទេ ។ 
ការចំណាយពេលគិត មុនចែករំលែកព័ត៌មាន អាចផ្តល់ឱកាសឲ្យអ្នកពិចារណា ថាតើព័ត៌មាន​នោះពិត ឬមិនពិត ពិនិត្យមើលការពិត និងជៀសវាងការផ្សព្វផ្សាយអ្វីមួយដែលមិនត្រឹមត្រូវ ។
អ្នកក៏អាចនិយាយជាមួយមនុស្សដែលអាចទុកចិត្តបាន ដូចជាសមាជិកគ្រួសារ ឬមិត្តភ័ក្តិ ដើម្បីស្តាប់នូវអ្វីដែលពួកគេគិតអំពីព័ត៌មាន ។

ពត៌មានមិនពិត ដែលប្រើដោយរដ្ឋបរទេស និងភ្នាក់ងារតំណាងរបស់ពួកគេ
ខាងក្រោមនេះជាលក្ខណៈមួយចំនួននៃព័ត៌មាន ដែលត្រូវបានប្រើដោយចេតនាក្នុង ការផ្សព្វផ្សាយព័ត៌មានមិនពិត ដោយរដ្ឋបរទេស និង ភ្នាក់ងារតំណាងរបស់ពួកគេ ៖
· ដាស់អារម្មណ៍ខ្លាំង ខណៈដែលមានចេតនាមិនបញ្ចូលការពិត ឬភស្តុតាងសំខាន់ៗ ដើម្បីជំរុញឱ្យមានកំហឹង ការភ័យខ្លាច ឬការខឹងសម្បា ។
· បង្ហាញព័ត៌មាន ក្នុងន័យបំភាន់ ឬបំផ្លើសការពិត ដើម្បីបង្កឱ្យមានប្រតិកម្ម ឬធ្វើឲ្យព័ត៌មាន​នោះសាយភាយយ៉ាងឆាប់រហ័ស ។
· ប្រើភាសាបង្កឲ្យមានភាពរំជួលចិត្តដើម្បីជំរុញប្រតិកម្មពីអ្នកអាន ជាជាងផ្តល់​ព័ត៌មាន​ដល់ពួកគេ ។
· បង្ហាញភាពលំអៀងយ៉ាងច្បាស់ ឬផ្អែកលើទម្លាប់ការគិតរបស់មនុស្ស ដើម្បីមានឥទ្ធិពល​លើរបៀបដែលមនុស្សគិតអំពីបញ្ហា ឬក្រុមណាមួយ ។
· មិនសរសេរចូលទស្សនៈ ឬការយល់ឃើញផ្សេង ដើម្បីបង្ហាញតែមួយចំហៀង​នៃសាច់រឿង ។ 
· បញ្ចូលព័ត៌មានដែលមិនត្រឹមត្រូវ ព័ត៌មានដែលបានរៀបចំ ឬព័ត៌មានដែលហួសសម័យ​ដែល​បង្ហាញ​ឲ្យមើលទៅដូចជាព័ត៌មានដែលត្រឹមត្រូវ ។
· មានកំហុសអក្ខរាវិរុទ្ធ ឬវេយ្យាករណ៍ញឹកញាប់ ដែលជួនកាលអាចបង្ហាញថា​មានភាព​គួរឲ្យទុកចិត្តទាប ឬខ្លឹមសារត្រូវបានបង្កើតឡើងយ៉ាងឆាប់រហ័ស ។
· ប្រើរូបភាព ឬវីដេអូដែលមានគុណភាពទាប កែសម្រួល ឬក្រៅបរិបទ ដើម្បីគាំទ្រ​សាច់រឿង​បំភាន់ ។

គ្រប់គ្រងព័ត៌មាននៅលើប្រព័ន្ធផ្សព្វផ្សាយសង្គមរបស់អ្នក ។
ប្រសិនបើគណនីប្រព័ន្ធផ្សព្វផ្សាយសង្គមណាមួយ កំពុងចែករំលែកព័ត៌មានមិនពិត ឬបំភាន់ ៖
· ប្លុក ឬឈប់តាមដានគណនីនោះ ដើម្បីការពារមិនឲ្យមាតិកាស្រដៀងគ្នាហូរចូលក្នុង​គណនី​របស់អ្នកបន្ថែមទៀត ។
· រាយការណ៍គណនីនោះនៅលើថ្នាលប្រព័ន្ធផ្សព្វផ្សាយសង្គម ដើម្បីជួយកាត់បន្ថយខ្លឹម​សារ​គ្រោះ​ថ្នាក់នៅលើបណ្តាញអ៊ីនធឺណិត ។



របៀបរាយការណ៍ព័ត៌មានបំភាន់
អ្នកអាចរាយការណ៍អំពីមាតិកាដែលបង្កគ្រោះថ្នាក់ ឬមិនពិតតាមអនឡាញ ៖
· រាយការណ៍ព័ត៌មានមិនពិត និងខ្លឹមសារផ្សេងទៀតដែលបង្កគ្រោះថ្នាក់ នៅលើគេហទំព័រ Netsafe ។
· ប្រសិនបើខ្លឹមសារប្រព័ន្ធផ្សព្វផ្សាយមានការបំភាន់ ឬបំពានច្បាប់នៃការផ្សាយព័ត៌មាន សូមប្តឹងទៅកាន់ ក្រុមប្រឹក្សាប្រព័ន្ធផ្សព្វផ្សាយនូវែលសេឡង់ ឬ អាជ្ញាធរស្តង់ដារការ​ផ្សាយ​ពាណិជ្ជកម្ម ។
· រាយការណ៍ព័ត៌មានមិនពិតនៅលើប្រព័ន្ធផ្សព្វផ្សាយសង្គម ដោយប្រើមុខងាររាយ​ការណ៍​របស់វេទិកា ។
ស្វែងយល់បន្ថែមលើទំព័រ Netsafe
Netsafe គឺជាអង្គការសុវត្ថិភាពអនឡាញឯករាជ្យ និងមិនរកប្រាក់ចំណេញរបស់ប្រទេស​នូវែលសេឡង់ ដែលផ្តល់ការគាំទ្រសុវត្ថិភាពតាមអនឡាញ ផ្តល់ជំនាញ និងការអប់រំដល់ពលរដ្ឋ​នូវែលសេឡង់ រួមមាន ៖ កុមារ និងមនុស្សវ័យក្មេង ឪពុកម្តាយ និងអ្នកមើលថែកុមារ មនុស្ស​ពេញវ័យ និងមនុស្សចាស់ ។
Headspace Invaders
Headspace Invaders គឺជាវេទិកាទំនាក់ទំនងសម្រាប់ជួយពលរដ្ឋក្មេងៗ អាយុពី 12 ឆ្នាំដល់ 16 ឆ្នាំ ក្នុងការកសាងទំនុកចិត្ត និងកសាងជំនាញការគិតស៊ីជម្រៅ នៅពេលរុករកព័ត៌មានតាមអ៊ីនធឺណិត ដើម្បីជួយយុវជនសម្គាល់ពីឧបាយកល សម្ពាធ និងគ្រោះថ្នាក់តាមអនឡាញ ។
ពត៌មានបំភាន់											 1

